Luonnos: neuvostossa kokoontuneiden jäsenvaltioiden hallitusten edustajien SISÄINEN SOPIMUS AKT-EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä

(komission esittämät)

PERUSTELUT

Neuvottelut uudesta AKT-EY-kumppanuussopimuksesta saatiin päätökseen 2. ja 3. helmikuuta 2000 pidetyssä ministerikokouksessa.

Komissio hyväksyi äskettäin uuden sopimuksen allekirjoittamista ja tekemistä koskevan ehdotuksen (KOM(2000)324).

Sopimuksen voimaantuloa varten AKT-EY-ministerineuvoston on tehtävä AKT-EY-suurlähettiläskomitean 28. helmikuuta 2000 hyväksymien siirtymätoimenpiteiden määräysten ja tarkistetun neljännen Lomén yleissopimuksen 366 artiklan 3 kohdan mukaisesti ensimmäisessä kokouksessaan kumppanuussopimuksen allekirjoittamisen jälkeen päätös siirtymätoimenpiteistä, joita sovelletaan 1. elokuuta 2000 alkaen uuden AKT-EY-kumppanuussopimuksen voimaantuloon asti.

Näiden siirtymätoimenpiteiden käyttöönottoon sisältyy lähes kaikkien uuden AKT-EY-kumppanuussopimuksen määräysten aikaistettu täytäntöönpano lukuun ottamatta määräyksiä, jotka koskevat yhdeksännen Euroopan kehitysrahaston rahoitusvarojen käyttöä.

Yhteisön ja sen jäsenvaltioiden on toteutettava tarvittavat toimenpiteet kumppanuussopimuksen soveltamiseksi.

Tässä yhteydessä neuvostossa kokoontuneet jäsenvaltiot hyväksyvät sisäisen sopimuksen, jossa määritellään toteutettavat toimenpiteet ja noudatettavat menettelyt niiden toimivaltaan kuuluvilla aloilla AKT-EY-kumppanuussopimuksen täytäntöönpanemiseksi. Tämä sisäinen sopimus tulee voimaan sitten, kun kansalliset parlamentit ovat ratifioineet sen.

Komissio katsoo, että AKT-EY-kumppanuussopimuksen lähes kaikkien määräysten aikaistettua täytäntöönpanoa varten sisäistä sopimusta on alettava soveltaa aikaistetusti 1. päivästä elokuuta 2000.

Komissio kehottaa jäsenvaltioiden hallitusten edustajia tekemään oheisen sisäisen sopimuksen ja oheisen päätöksen sen aikaistetusta soveltamisesta.

Luonnos: neuvostossa kokoontuneiden jäsenvaltioiden hallitusten edustajien SISÄINEN SOPIMUS AKT-EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä

NEUVOSTOSSA KOKOONTUNEET EUROOPAN YHTEISÖN JÄSENVALTIOIDEN HALLITUSTEN EDUSTAJAT, jotka

ottavat huomioon Euroopan yhteisön perustamissopimuksen, jäljempänä 'perustamissopimus',

ottavat huomioon ... [paikka] .. päivänä ....kuuta 2000 allekirjoitetun AKT-EY-kumppanuussopimuksen, jäljempänä 'AKT-EY-sopimus',

ottavat huomioon komission luonnoksen,

sekä katsovat seuraavaa:

(1) yhteisön edustajien on esitettävä yhteisiä kantoja AKT-EY-sopimuksessa tarkoitetussa ministerineuvostossa, jäljempänä 'AKT-EY-ministerineuvosto'; toisaalta tämän ministerineuvoston päätösten, suositusten ja lausuntojen soveltaminen saattaa edellyttää tapauksesta riippuen yhteisön toimia, jäsenvaltioiden yhteisiä toimia tai yhden jäsenvaltion toimia;

(2) jäsenvaltioiden on siten tarpeen täsmentää ne edellytykset, joiden mukaan yhteisön edustajien AKT-EY-ministerineuvostossa esittämät, jäsenvaltioiden toimivaltaan kuuluvia aloja koskevat yhteiset kannat muotoillaan; niiden on myös toteutettava kyseisillä aloilla tämän ministerineuvoston päätösten, suositusten ja lausuntojen soveltamista koskevat toimenpiteet, jotka saattavat edellyttää jäsenvaltioiden yhteisiä toimia tai yhden jäsenvaltion toimia;

(3) jäsenvaltioiden on tarpeen valtuuttaa neuvosto tekemään AKT-EY-sopimuksen soveltamisalaan ja niiden toimivaltaan kuuluvilla aloilla asianmukaiset päätökset AKT-EY-sopimuksen 96 ja 97 artiklan mukaisesti,

(4) olisi lisäksi määrättävä, että jäsenvaltioiden on annettava tiedoksi toisilleen ja komissiolle kaikki sopimukset tai järjestelyt, jotka vaikuttavat AKT-EY-sopimuksessa käsiteltäviin aloihin ja jotka tehdään tai jotka on tarkoitus tehdä yhden tai useamman jäsenvaltion ja yhden tai useamman AKT-valtion välillä, ja

(5) olisi lisäksi määrättävä menettelyistä, joilla jäsenvaltiot ratkaisevat välillään mahdollisesti syntyvät AKT-EY-sopimusta koskevat riidat,

OVAT SOPINEET SEURAAVAA:

1 artikla

Neuvosto vahvistaa yksimielisesti komission ehdotuksesta yhteisen kannan, jonka yhteisön edustajat esittävät AKT-EY-ministerineuvostossa ja suurlähettiläskomiteassa silloin, kun nämä käsittelevät jäsenvaltioiden toimivaltaan kuuluvia asioita.

2 artikla

Jäsenvaltiot antavat AKT-EY-ministerineuvoston tai suurlähettiläskomitean jäsenvaltioiden toimivaltaan kuuluvilla aloilla tekemien päätösten ja antamien suositusten soveltamista koskevat säännökset ja määräykset.

3 artikla

Neuvosto vahvistaa jäsenvaltioiden kannan AKT-EY-sopimuksen 96 ja 97 artiklan täytäntöönpanoa varten niiden toimivaltaan kuuluvissa asioissa AKT-EY-sopimuksen hyväksymisestä ..... tehdyn päätöksen 3 artiklan mukaisesti.

Jos suunnitellut toimenpiteet koskevat jäsenvaltioiden toimivaltaan kuuluvia aloja, neuvosto voi tehdä päätöksensä myös yhden jäsenvaltion aloitteesta.

4 artikla

Asianomaisen jäsenvaltion tai asianomaisten jäsenvaltioiden on annettava tiedoksi toisille jäsenvaltioille ja komissiolle viipymättä kaikki sopimukset tai järjestelyt ja kaikki sopimuksen tai järjestelyn osat, jotka vaikuttavat AKT-EY-sopimuksessa käsiteltäviin aiheisiin niiden muodosta tai luonteesta riippumatta ja jotka tehdään tai jotka on tarkoitus tehdä yhden tai useamman jäsenvaltion ja yhden tai useamman AKT-valtion välillä. Yhden jäsenvaltion tai komission pyynnöstä näin tiedoksi annettua tekstiä käsitellään neuvostossa.

5 artikla

Jos jäsenvaltio pitää tarpeellisena vedota AKT-EY-sopimuksen 98 artiklaan jäsenvaltioiden toimivaltaan kuuluvilla aloilla, sen on neuvoteltava etukäteen muiden jäsenvaltioiden ja komission kanssa.

Jos AKT-EY-ministerineuvosto joutuu ottamaan kantaa ensimmäisessä kohdassa tarkoitetun jäsenvaltion toimiin, yhteisön esittämä kanta on asianomaisen jäsenvaltion kanta, jolleivät neuvostossa kokoontuneet jäsenvaltioiden hallitusten edustajat toisin päätä.

6 artikla

Jäsenvaltioiden väliset riidat, jotka koskevat AKT-EY-sopimusta, sen liitteitä ja pöytäkirjoja sekä AKT-EY-sopimuksen soveltamiseksi allekirjoitettuja sisäisiä sopimuksia, osoitetaan ensimmäisen osapuolen pyynnöstä Euroopan yhteisöjen tuomioistuimen ratkaistavaksi perustamissopimuksessa ja siihen liitetyssä, tuomioistuimen asemaa koskevassa pöytäkirjassa määrätyin edellytyksin.

7 artikla

Neuvosto voi muuttaa tätä sopimusta milloin tahansa yksimielisellä päätöksellä komission ehdotuksesta.

8 artikla

Jokainen jäsenvaltio hyväksyy tämän sopimuksen valtiosääntönsä vaatimusten mukaisesti. Kunkin jäsenvaltion hallitus ilmoittaa neuvoston pääsihteeristölle sopimuksen voimaantulon edellyttämien menettelyjen saattamisesta päätökseen.

Tämä sopimus tulee voimaan samaan aikaan kuin AKT-EY-sopimus, mikäli ensimmäisen kohdan vaatimukset täyttyvät. [1] Myös sen soveltamisaika on sama.

[1] AKT-EY-sopimuksen voimaantulopäivä julkaistaan Euroopan yhteisöjen virallisessa lehdessä neuvoston pääsihteeristön toimesta.

9 artikla

Tämä sopimus, joka laaditaan yhtenä kappaleena englannin, espanjan, hollannin, italian, kreikan, portugalin, ranskan, ruotsin, saksan, suomen ja tanskan kielellä kaikkien näiden tekstien ollessa yhtä todistusvoimaiset, talletetaan Euroopan unionin neuvoston pääsihteeristön arkistoon, ja pääsihteeristö toimittaa oikeaksi todistetun jäljennöksen siitä kunkin allekirjoittajavaltion hallitukselle.

Tehty Brysselissä [......]

Neuvoston puolesta

Puheenjohtaja